F'dan l-10 anniversarju tal-Kunsill tad-Drittijiet tal-Bniedem tan-NU u qabel il-31 sessjoni tiegħu, l-UE tirriafferma l-impenn qawwi tagħha fil-korpi tan-Nazzjonijiet Uniti li għandhom il-kompitu li jippromwovu u jipproteġu d-drittijiet tal-bniedem. L-UE ser terġa' tinvolvi ruħha b'mod attiv fil-Kunsill tad-Drittijiet tal-Bniedem u fit-Tielet Kumitat tal-Assemblea Ġenerali biex tiddefendi u tippromwovi l-universalità, l-indiviżibbiltà u l-interdipendenza tad-drittijiet tal-bniedem, u ser tkompli tiġbed l-attenzjoni ta' dawn il-fora għall-ksur u l-abbużi tad-drittijiet tal-bniedem madwar id-dinja. Filwaqt li tilqa' d-dedikazzjoni u l-ħidma tal-Kummissarju Għoli tan-NU għad-Drittijiet tal-Bniedem u l-persunal tiegħu, l-UE ser tkompli tappoġġa u tiddefendi l-integrità, l-indipendenza u l-funzjonament tal-Uffiċċju tal-Kummissarju Għoli għad-Drittijiet tal-Bniedem, li jwettaq ħidma essenzjali fil-promozzjoni tad-drittijiet tal-bniedem madwar id-dinja u biex in-normi jissarrfu f'titjib fuq il-post. L-UE tippromwovi sistema tan-NU għad-drittijiet tal-bniedem li hija proattiva, reattiva u li tħalli impatt u tappoġġa bil-qawwa l-integrazzjoni ulterjuri tad-drittijiet tal-bniedem fil-ħidma tan-Nazzjonijiet Uniti. F'dak il-kuntest, l-UE tfittex kooperazzjoni ma' sħab mir-reġjuni kollha biex jiġi żgurat li l-korpi tan-NU jsegwu aġenda tematika ambizzjuża u jindirizzaw is-sitwazzjonijiet l-aktar serji tad-drittijiet tal-bniedem madwar id-dinja, filwaqt li jikkundannaw b'mod ċar u bl-aktar mod qawwi l-ksur u l-abbużi tad-drittijiet tal-bniedem, kif ukoll il-vjolenza u d-diskriminazzjoni. L-UE tappella lill-istati kollha biex joffru l-kooperazzjoni sħiħa tagħhom mal-Proċeduri Speċjali tal-Kunsill tad-Drittijiet tal-Bniedem tan-NU, inkluż billi jiżguraw aċċess bla xkiel tad-detenturi tal-mandat u kuntatt mal-individwi u s-soċjetà ċivili. L-UE tissottolinja l-importanza tal-Eżami Perjodiku Universali u tappella lill-pajjiżi kollha biex jinvolvu ruħhom b'mod sħiħ u jimpenjaw ruħhom għal dan il-proċess. Bl-istess mod, l-UE tirriafferma l-appoġġ qawwi tagħha għall-korpi tat-trattat tan-NU, li għandhom rwol fundamentali fil-monitoraġġ tal-konformità mal-obbligi marbuta mad-drittijiet tal-bniedem. Is-Sirja għandha l-aktar kriżi akuta u serja tad-drittijiet tal-bniedem u umanitarja fl-istorja reċenti, li għandha tingħata l-attenzjoni sħiħa tal-korpi tan-NU dwar id-drittijiet tal-bniedem. L-UE tappella għal waqfien immedjat tal-ksur u l-abbużi tad-drittijiet tal-bniedem mir-reġim ta' Assad u l-partijiet l-oħra kollha fil-konflitt; tappoġġa l-ħidma kontinwa tal-Kummissjoni ta' Inkjesta; tħeġġeġ lill-atturi kollha biex jippermettu aċċess immedjat, mingħajr xkiel, u kontinwu għall-għajnuna umanitarja; titlob responsabbiltà sħiħa u tmiem għall-impunità, u għal darb'oħra ttenni l-appell tagħha lill-Kunsill tas-Sigurtà tan-NU biex iressaq is-sitwazzjoni tas-Sirja quddiem il-Qorti Kriminali Internazzjonali. L-UE tkompli wkoll tikkundanna bl-aktar mod qawwi l-abbużi kontinwi gravi, sistematiċi u mifruxa tad-drittijiet tal-bniedem imwettqa minn Da'esh, inkluż fis-Sirja, fl-Iraq u fil-Libja, u tappella għar-responsabbilizzazzjoni ta' dawn l-atti. Barra minn hekk l-UE tħeġġeġ lill-Gvern tal-Iraq, kif ukoll lill-Gvern Reġjonali tal-Kurdistan, biex jiddefendu d-drittijiet ta' ċittadini Iraqini kollha u jiżguraw li l-allegazzjonijiet ta' ksur u abbużi jiġu investigati b'mod sħiħ. Minħabba s-sitwazzjoni gravi attwali tad-drittijiet tal-bniedem fir-RDPK, l-UE ser tkompli taħdem mal-Ġappun u sħab tal-istess fehma biex tiġbed l-attenzjoni lejn il-ksur tad-drittijiet tal-bniedem imwettaq mir-RDPK, u biex jinżamm ir-ritmu għall-isforzi internazzjonali ta' responsabbiltà, u ġġedded l-appell tagħha lill-Kunsill tas-Sigurtà tan-NU biex jikkunsidra li jressaq is-sitwazzjoni tar-RDPK quddiem il-Qorti Kriminali Internazzjonali. L-UE ser tenfasizza l-ksur u l-abbużi serji tad-drittijiet tal-bniedem marbutin mal-konflitt fil-Lvant tal-Ukrajna u s-sitwazzjoni tad-drittijiet tal-bniedem ferm preokkupanti fil-peniżola tal-Krimea, li l-annessjoni illegali tagħha mill-Federazzjoni Russa mhix rikonoxxuta mill-UE u li hi tkompli tikkundanna. L-UE tagħti l-appoġġ sħiħ tagħha għall-Missjoni ta' Monitoraġġ tad-Drittijiet tal-Bniedem tan-NU fl-Ukrajna u tappella lill-atturi kollha involuti biex jirrispettaw id-dritt umanitarju internazzjonali u d-dritt internazzjonali dwar id-drittijiet tal-bniedem. It-tisħiħ ġenerali tal-istat tad-dritt ukoll għad għandu importanza fundamentali għall-osservanza tad-drittijiet tal-bniedem u l-libertajiet fundamentali fl-Ukrajna. L-UE ser tiżgura li tingħata aktar attenzjoni lis-sitwazzjoni deterjoranti tad-drittijiet tal-bniedem fil-Burundi, u ttenni l-appell tagħha għat-tmiem tal-vjolenza u tal-ksur u l-abbużi tad-drittijiet tal-bniedem. L-UE ser tkompli tinsisti fuq rispons adegwat u effettiv mill-Kunsill tad-Drittijiet tal-Bniedem għas-sitwazzjoni inkwetanti fis-Sudan t'Isfel, fejn l-ostalitajiet wasslu għal ksur tad-drittijiet tal-bniedem fuq skala kbira. L-UE terġa' tikkundanna l-abbużi tad-drittijiet tal-bniedem imwettqa minn gruppi terroristiċi fl-Afrika, speċjalment l-attakki mmirati lejn in-nisa u t-tfal minn Boko Haram. Din is-sena, is-Sena Afrikana tad-Drittijiet tal-Bniedem, l-UE ser timpenja ruħha ma' sħab Afrikani biex tappoġġa l-azzjoni tal-Kunsill tad-Drittijiet tal-Bniedem dwar ir-Repubblika Ċentru-Afrikana, il-Mali, ir-Repubblika Demokratika tal-Kongo, l-Eritreja u s-Sudan. Fid-dawl tal-ksur attwali tad-drittijiet tal-bniedem u r-rata għolja ta' eżekuzzjonijiet fl-Iran, u bil-ħsieb li ttejjeb is-sitwazzjoni tad-drittijiet tal-bniedem, l-UE ser terġa' tappoġġa l-estensjoni tal-mandat tar-Rapporteur Speċjali. L-UE ser tippromwovi wkoll l-għoti ta' attenzjoni xierqa mill-Kunsill tad-Drittijiet tal-Bniedem għas-sitwazzjoni tad-drittijiet tal-bniedem fil-Libja u t-territorju Palestinjan okkupat. L-UE ser tfittex ukoll azzjoni adatta dwar id-deterjorament tas-sitwazzjoni umanitarja u tad-drittijiet tal-bniedem fil-Jemen. L-UE tibqa' mħassba dwar individwi kkundannati għall-mewt fl-Arabja Sawdija għal azzjonijiet li wettqu meta kienu minorenni u dwar l-eżekuzzjonijiet tal-massa. L-UE ser tkompli ssegwi mill-qrib is-sitwazzjoni tad-drittijiet tal-bniedem fil-Belarussja. Filwaqt li jilqa' l-elezzjonijiet storiċi fil-Myanmar/Burma f'Novembru 2015, l-UE ser tirrevedi l-inizjattivi tagħha fid-dawl tal-iżviluppi fuq il-post, filwaqt li tħeġġeġ lill-gvern il-ġdid biex jieħu azzjoni rapida u determinata biex jindirizza t-tħassib attwali dwar id-drittijiet tal-bniedem u jikseb aktar titjib. L-UE ser issegwi wkoll mill-qrib l-isforzi tas-Sri Lanka fl-indirizzar tal-kwistjonijiet tad-drittijiet tal-bniedem u fl-istabbiliment ta' proċess kredibbli ta' ġustizzja, responsabbiltà u rikonċiljazzjoni transizzjonali. Bħala difensur sod tal-abolizzjoni tal-piena tal-mewt, l-UE topponi l-piena tal-mewt kull meta u kull fejn tintuża. L-UE ser issemma' leħinha kontra l-eżekuzzjonijiet b'mod partikolari fil-każ ta' eżekuzzjonijiet tal-massa jew meta l-piena tal-mewt tiġi applikata għal reati mwettqa minn persuni taħt it-18-il sena. L-UE ser tkompli tiġbed l-attenzjoni għall-ksur ta' standards minimi. Preokkupata dwar l-għadd ta' pajjiżi li qed jerġgħu jibdew l-eżekuzzjonijiet, l-UE ser tfittex li ssaħħaħ l-appoġġ transreġjonali għar-riżoluzzjoni rigward moratorju fuq il-piena tal-mewt fl-Assemblea Ġenerali. L-UE ser ukoll issemma leħinha u tappoġġa l-ħidma tan-NU kontra t-tortura u t-trattament jew pieni krudili, inumani u degradanti oħra. L-UE ser tkompli tiddefendi l-libertajiet ta' opinjoni u ta' espressjoni offline u online, u l-libertajiet ta' għaqda u ta' assoċjazzjoni, bħala pedamenti tad-demokrazija u kontributuri għar-riżoluzzjoni paċfika tal-konflitt. Filwaqt li tapprezza sħubija b'saħħitha mas-soċjetà ċivili, l-UE topponi l-impożizzjoni ta' restrizzjonijiet mhux ġustifikati jew sproporzjonati fuq l-attivitajiet, ir-reġistrazzjoni, u l-aċċess għall-finanzjament ta' organizzazzjonijiet tas-soċjetà ċivili, inkluż f'isem il-ġlieda kontra t-terroriżmu. L-UE tikkundanna wkoll il-każijiet kollha ta' fastidju, intimidazzjoni, jew persekuzzjoni, inklużi attakki vjolenti u qtil, ta' difensuri tad-drittijiet tal-bniedem, ġurnalisti, jew bloggers; u tiddeplora l-atti kollha ta' rappreżalja kontra individwi u organizzazzjonijiet tas-soċjetà ċivili talli jikkooperaw man-Nazzjonijiet Uniti. L-UE ser tippromwovi l-prinċipji tal-ugwaljanza u n-nondiskriminazzjoni, filwaqt li topponi bis-saħħa d-diskriminazzjoni għal kwalunkwe raġuni jew status, inkluża diskriminazzjoni abbażi ta' orjentazzjoni sesswali u l-identità tal-ġeneru. L-UE tirriafferma l-oppożizzjoni qawwija tagħha mifruxa mad-dinja kollha kontra l-forom kollha ta' razziżmu, diskriminazzjoni razzjali, ksenofobija, u intolleranza relatata. L-UE ser tkompli wkoll tippromwovi l-libertà ta' reliġjon jew twemmin, topponi bil-qawwa l-intolleranza reliġjuża, u tappella għal aktar protezzjoni ta' persuni li jappartjenu għal minoranzi reliġjużi u minoranzi oħra kontra l-persekuzzjoni u l-vjolenza. Billi l-libertà ta' reliġjon jew twemmin u l-libertà ta' espressjoni huma interdipendenti, il-promozzjoni tat-tnejn li huma hija integrali għall-ġlieda kontra l-intolleranza u d-diskriminazzjoni abbażi ta' reliġjon jew twemmin. Deċiż li jippromwovi l-ugwaljanza bejn is-sessi, it-tisħiħ tal-pożizzjoni tan-nisa u l-avvanz tad-drittijiet tan-nisa, il-Kunsill ifakkar fil-konklużjonijiet tiegħu tas-26 ta' Mejju 2015 dwar l-Ugwaljanza bejn is-Sessi fl-Iżvilupp u jġedded l-impenn qawwi tiegħu favur l-ugwaljanza bejn is-sessi, id-drittijiet tal-bniedem u t-tisħiħ tal-pożizzjoni tan-nisa u l-bniet u l-eliminazzjoni ta' vjolenza bbażata fuq is-sess. L-UE tibqa' impenjata għall-promozzjoni, il-protezzjoni u t-twettiq tad-drittijiet tal-bniedem kollha u għall-implimentazzjoni sħiħa u effettiva tal-Pjattaforma ta' Azzjoni ta' Beijing u l-Programm ta' Azzjoni tal-ICPD u l-eżiti tal-konferenzi għar-reviżjoni tagħhom u tibqa' impenjata għas-saħħa u d-drittijiet sesswali u riproduttivi, f'dan il-kuntest. L-UE ser tkompli ssegwi l-isforzi għall-implimentazzjoni effettiva tar-riżoluzzjoni 1325 tal-Kunsill tas-Sigurtà tan-NU u riżoluzzjonijiet sussegwenti dwar in-Nisa, il-Paċi u s-Sigurtà. Barra minn hekk, l-UE ser iżżid l-isforzi għall-prevenzjoni u l-qerda ta' kull forma ta' vjolenza kontra n-nisa u l-bniet madwar id-dinja. F'konformità mal-politika stabbilita tagħha, l-UE ser taħdem għall-promozzjoni u l-protezzjoni tad-drittijiet tat-tfal madwar id-dinja. L-UE ser tintensifika l-ħidma għall-protezzjoni tal-bniet u s-subien minn kull forma ta' vjolenza u abbuż, sfruttament sesswali, u prattiki dannużi, bħall-mutilazzjonijiet ġenitali femminili u ż-żwieġ tat-tfal, prekoċi u furzat. L-UE ser tibqa' wkoll involuta fil-ħidma internazzjonali ta' protezzjoni u assistenza għat-tfal milquta minn konflitti armati. L-UE tissottolinja l-importanza ta' implimentazzjoni komprensiva u effettiva tal-Aġenda 2030, inkluż permezz ta' approċċ ibbażat fuq id-drittijiet, li jħaddan id-drittijiet tal-bniedem kollha u l-ugwaljanza bejn is-sessi, biex jintlaħqu l-Għanijiet ta' Żvilupp Sostenibbli, u ser taħdem favur il-promozzjoni u l-protezzjoni tad-drittijiet tal-bniedem fil-kuntest tat-tibdil fil-klima. Barra minn hekk, fl-2016, l-UE ser iżżid l-isforzi tagħha biex tmexxi 'l quddiem il-protezzjoni u l-promozzjoni tad-drittijiet ekonomiċi, soċjali u kulturali. L-UE ser timplimenta u tippromwovi wkoll, inkluż ma' pajjiżi terzi, il-Prinċipji Gwida tan-NU dwar in-Negozju u d-Drittijiet tal-Bniedem u ser tappoġġa l-isforzi biex jittejjeb l-aċċess għal rimedji effettivi. L-UE ser tissottolinja l-importanza tal-konformità mad-dritt internazzjonali dwar ir-refuġjati u l-protezzjoni tad-drittijiet tal-bniedem ta' dawk li jfittxu asil, ir-refuġjati, il-migranti, u l-persuni spostati kollha, b'mod partikolari meta wieħed iqis ir-riskji speċifiċi li jiffaċċaw in-nisa u t-tfal. L-Unjoni, fost ħafna oħrajn, qed tiffaċċa sfida kbira biex twieġeb għall-kriżi globali tar-refuġjati, iżda tibqa' soda fl-impenn tagħha li tiggarantixxi d-dritt għall-asil u l-ogħla livell ta' protezzjoni tad-drittijiet tal-bniedem għal kulħadd. Ħamsin sena wara l-adozzjoni tal-Patt Internazzjonali dwar id-Drittijiet Ekonomiċi, Soċjali u Kulturali u tal-Patt Internazzjonali dwar id-Drittijiet Ċivili u Politiċi fl-1966, l-UE toħroġ appell imġedded għar-ratifika universali tagħhom. Filwaqt li tfakkar fil-Qafas Strateġiku dwar id-Drittijiet tal-Bniedem u d-Demokrazija u l-Pjan ta' Azzjoni tal-UE dwar id-Drittijiet tal-Bniedem u d-Demokrazija għall-2015–2019, l-UE tirriafferma l-impenn tagħha għall-universalità, l-indiviżibbiltà u l-interdipendenza tad-drittijiet tal-bniedem kollha. L-UE ser timpenja pajjiżi, organizzazzjonijiet u partijiet ikkonċernati mir-reġjuni kollha, inkluż permezz tar-Rappreżentant Speċjali tal-UE għad-Drittijiet tal-Bniedem, biex tippromwovi l-kisba tad-drittijiet tal-bniedem kollha, kullimkien u għal kulħadd. Ara l-paġna tal-laqgħa